CELEX: 52004PC0057
Language: da
Date: 2004-04-23
Title: Forslag til RÅDETS FORORDNING om ændring af forordning (EØF) nr. 1365/75 om oprettelse af et europæisk institut til forbedring af livs- og arbejdsvilkårene

KOMMISSIONEN FOR DE EUROPÆISKE FÆLLESSKABER
                                                    Bruxelles, den 23.4.2004
                                                    KOM(2004) 57 endelig
                                                    2004/0026 (CNS)
                                        Forslag til
                               RÅDETS FORORDNING
   om ændring af forordning (EØF) nr. 1365/75 om oprettelse af et europæisk institut til
                         forbedring af livs- og arbejdsvilkårene
                               (forelagt af Kommissionen)
DA                                                                                       DA
 ---pagebreak---                                             BEGRUNDELSE
   1.        INDLEDNING
   Det Europæiske Institut til Forbedring af Livs- og Arbejdsvilkårene, herefter benævnt
   instituttet, er et af EU’s førstegenerationsagenturer, som blev oprettet i 1975 ved Rådets
   forordning (EØF) nr. 1365/751. Det er beliggende i Dublin, Irland.
   Instituttets opgaver består i på baggrund af praktisk erfaring at udvikle og uddybe
   overvejelser om forbedring af livsmiljøet og arbejdsvilkårene på mellemlang og lang sigt og
   at udpege de faktorer, der kan udvirke ændringer. Instituttets bestyrelse har en trepartsstruktur
   bestående af henholdsvis regerings-, arbejdsgiver- og arbejdstagerrepræsentanter. Desuden er
   Kommissionen repræsenteret i bestyrelsen. De europæiske arbejdstager- og
   arbejdsgiverorganisationer har hver en repræsentant i bestyrelsen. En repræsentant for Det
   Europæiske Arbejdsmiljøagentur deltager i bestyrelsesmøderne som observatør ligesom
   repræsentanter for EFTA-landene.
   Instituttet deler den nationale trepartsstruktur i bestyrelsen med to andre decentraliserede
   agenturer, nemlig Det Europæiske Center for Udvikling af Erhvervsuddannelse (Cedefop) i
   Thessaloniki, Grækenland, og Det Europæiske Arbejdsmiljøagentur i Bilbao, Spanien.
   Bestyrelsernes trepartsstruktur er klart beskrevet i agenturernes basisretsakter. Instituttets
   bestyrelse blev oprettet i et EF med ni medlemsstater. Der er blevet tilføjet tre nye
   bestyrelsesmedlemmer for hver ny medlemsstat, og bestyrelsen består nu af 48 medlemmer
   og ligeså mange suppleanter. Med de ti nye medlemsstater vil man nå op på 78
   bestyrelsesmedlemmer.
   De nationale arbejdsmarkedsparters og regeringsrepræsentanternes deltagelse i bestyrelsens
   arbejde er afgørende for instituttets måde at fungere på, i lyset af de forskelligartede
   interesser, som social- og arbejdsmarkedsområdet er kendetegnet ved i EU. Samtidig er det
   vigtigt i forbindelse med udvidelsen at sørge for, at bestyrelsen har kapacitet til at yde et
   strategisk bidrag.
   Bestyrelsen mødes i princippet to gange om året for at træffe beslutninger om punkter på
   instituttets arbejdsprogram og budget. Derudover er der i instituttets forretningsorden
   bestemmelser om et forretningsudvalg, som skal behandle uopsættelige sager mellem
   bestyrelsesmøderne. Men bestyrelsen har stadig ansvaret for en række besværlige og
   tidkrævende administrative anliggender, hvilket ikke efterlader megen tid til vigtigere
   strategiske drøftelser om instituttets funktion og rolle.
   Formålet med dette lovforslag er at styrke bestyrelsens strategiske rolle, og samtidig overføre
   en række mere administrative opgaver til det allerede eksisterende forretningsudvalg. Dermed
   anerkendes forretningsudvalgets rolle formelt i basisretsakten.
   Desuden er det målet at formulere en mere moderne og fleksibel model for uafhængige
   eksperters bidrag til instituttets arbejde.
   1
            EFT L 139 af 30.5.1975, s. 1.
DA                                                  2                                                DA
 ---pagebreak---    Endelig er der indføjet en række bestemmelser med henblik på at overføre instituttets
   medarbejdere, så de omfattes af EF-reglerne. Instituttet har som det eneste EF-agentur sin
   egen personalevedtægt. I forbindelse med reformen af EF-vedtægten for tjenestemænd er det
   hensigtsmæssigt at medtage instituttet i fællesskabsreglerne fra denne forordnings
   ikrafttræden.
   2.        BAGGRUND
   2.1.      Den eksterne evaluering
   I den eksterne evaluering af instituttet, som blev gennemført i 2001, anerkendes instituttets
   vigtige bidrag til viden om livs- og arbejdsvilkår i EU, men samtidig påpeges en række
   områder, som kan forbedres. Hovedparten af disse områder er omfattet af en handlingsplan
   for instituttet, som blev vedtaget af bestyrelsen efter den eksterne evaluering. Denne
   handlingsplan indeholder strategiske og driftsmæssige aspekter, som der bør tages fat på med
   henblik på at forbedre de påpegede svagheder. Evaluatorerne identificerede dog to punkter,
   som bør behandles ved tilpasning af lovgivningsgrundlaget, nemlig bestyrelsens rolle og
   opgaver og funktionsmåden for ekspertudvalget under instituttet.
   2.1.1.    Bestyrelsen
   Evaluatorerne mente, at bestyrelsens administrative opgaver hindrede den i at afse
   tilstrækkelig tid til strategiske drøftelser. Dette svækker bestyrelsens evne til at træffe
   beslutninger. Derudover går merværdien af bestyrelsens trepartsstruktur delvis tabt.
   Forretningsudvalget, som er oprettet i henhold til forretningsordenen, kunne få en vigtigere
   funktion i forbindelse med udførelsen af visse administrative opgaver for bestyrelsen.
   Desuden bør denne funktion anerkendes formelt i forordningen, og forholdet mellem
   bestyrelsen og forretningsudvalget bør klart fastlægges.
   2.1.2.    Ekspertudvalget
   Ekspertudvalget er nedsat i henhold til artikel 10—11 i instituttets basisforordning. Udvalget
   har til opgave at rådgive om tekniske og videnskabelige anliggender i forbindelse med
   instituttets vigtigste forskningsområder, dvs. livs- og arbejdsvilkår. Udvalget består af et
   medlem fra hver medlemsstat. Udvalget afgiver udtalelse om det udkast til arbejdsprogram,
   som udarbejdes af direktøren for instituttet, og kan endvidere afgive udtalelse om alle
   områder, der falder under instituttets kompetence enten på direktørens anmodning eller på
   eget initiativ.
   Udvalget har dermed en forholdsvis svag position i instituttets struktur, og har ikke spillet en
   vigtig rolle i instituttets arbejde. Det har været vanskeligt at skaffe medlemmer med relevant
   og komplementær erfaring samt et fast engagement i udvalgets arbejde. Den nationale
   repræsentation er tilsyneladende ikke et relevant kriterium i forbindelse med udvalgets
   arbejde. På den anden side har visse medlemmer af ekspertudvalget ydet et fremragende
   bidrag til instituttets opgaver inden for deres fagområder. Derfor er det vigtigt i forordningen
   at bevare muligheden for fortsat bidrag fra eksterne eksperter inden for særlige
   forskningsområder, i overensstemmelse med de pågældende eksperters specifikke
   kompetencer og instituttets behov. Derudover bør eksperterne ikke udvælges på national
   basis, men derimod i henhold til deres evne til at yde nyttige bidrag til instituttets arbejde.
DA                                                  3                                               DA
 ---pagebreak---    Derfor foreslås det ikke at bevare ekspertudvalget i den hidtidige form, men at tilføje
   bestemmelser, som vil gøre det muligt for instituttet at indhente målrettet og rettidig
   rådgivning fra uafhængige eksperter til gennemførelse af dets opgaver. De nærmere
   bestemmelser vedtages af bestyrelsen efter forslag fra instituttets direktør.
   2.2.      Den fælles udtalelse fra trepartsbestyrelserne i instituttet, Cedefop og
             Arbejdsmiljøagenturet2
   De tre fællesskabsorganer, hvis bestyrelser har en trepartsstruktur, nemlig instituttet, Cedefop
   og Arbejdsmiljøagenturet, fungerer i store træk ens. Trepartsstrukturen er af afgørende
   betydning for disse organer og bør bevares. Som anført i de eksterne evalueringer af
   førnævnte organer, har de sammenlignelige mangler hvad angår bestyrelsernes måde at
   fungere på. De løsninger, der foreslås i evalueringerne, går ud på at styrke bestyrelsens
   strategiske rolle og forretningsudvalgets forvaltningsrolle, samtidig med at direktøren skal
   være og holdes ansvarlig for den daglige ledelse.
   I tråd med konklusionerne i de eksterne evalueringer sendte bestyrelserne i ovennævnte
   organer i januar 2003 en fælles udtalelse til Kommissionen om deres forvaltningsstrukturers
   funktionsmåde og styring. I denne udtalelse understreger bestyrelserne, at deres fremtidige
   forvaltningsregler bør være baseret på følgende principper: den grundlæggende værdi af
   trepartsstyring; den rolle, som arbejdsmarkedets parter - arbejdstagere og arbejdsgivere -
   spiller i disse organer, og som skaber en særegenhed, der gør det nødvendigt for dem at virke
   i henhold til fælles regler og forskelligt fra de øvrige fællesskabsorganer; samt endelig
   bibeholdelse af systemet med national trepartsrepræsentation fra hvert land som en
   forudsætning for, at alle aktører kan deltage, samtidig med at der tages hensyn til de
   forskelligartede interesser og indfaldsvinkler, som social- og arbejdsmarkedspolitikken er
   kendetegnet ved.
   Med disse principper for øje foreslås det i den fælles udtalelse, at bestyrelsen forbliver den
   beslutningstagende struktur med ansvar for fællesskabsorganernes overordnede rammer
   (strategi, budget og arbejdsprogram). Desuden foreslås det, at forretningsudvalgene gøres til
   forvaltningsstrukturer med klart definerede opgaver. Deres størrelse bør fortsat begrænses for
   at sikre en effektiv arbejdsgang, men samtidig skal de være tilstrækkeligt store til at afspejle
   de forskellige synspunkter i trepartsbestyrelserne.
   Bestyrelserne er ligeledes af den opfattelse, at koordineringen af de enkelte grupper (regering,
   arbejdstagere og arbejdsgivere) er af stor betydning for effektiviteten. De foreslår af samme
   grund, at der internt i hver gruppe skal oprettes en formel koordinatorfunktion
   2.3.      Europa-Parlamentets udtalelse
   Kommissionen tager til efterretning, at Europa-Parlamentet for nylig i forbindelse med sin
   procedure til meddelelse af decharge understregede, at både instituttets og Cedefops
   bestyrelser bør rationaliseres, og noterer sig ligeledes Europa-Parlamentets opfordring til
   2
            Det Europæiske Institut til Forbedring af Livs- og Arbejdsvilkårene, Det Europæiske Center for
            Udvikling af Erhvervsuddannelse og Det Europæiske Arbejdsmiljøagentur.
DA                                                     4                                                   DA
 ---pagebreak---    Kommissionen om at fremsætte forslag desangående3. Kommissionen har nøje undersøgt
   Europa-Parlamentets opfordring om at rationalisere driften af disse to organer.
   Fuld repræsentation af samtlige medlemsstater og inddragelse af arbejdsmarkedsparterne er af
   afgørende betydning for udviklingen af EU’s social- og arbejdsmarkedspolitik, og derfor er
   det Kommissionens opfattelse, at enhver mindskelse af antallet af bestyrelsesmedlemmer vil
   være til skade for medlemsstaternes trepartsrepræsentation og er derfor ikke tilrådelig. På den
   anden side afskærer instituttets forskellige ansvarsområder sammenlignet med andre
   agenturers ansvarsområder Kommissionen fra at overveje Europa-Parlamentets forslag om
   fælles bestyrelser for organer med ensartede ansvarsområder. Kommissionen foreslår derfor,
   at bestyrelsernes arbejdsmetoder rationaliseres ved at styrke deres strategiske rolle og ved at
   reducere mødefrekvensen til ét årligt møde, samtidig med at den nationale
   trepartsrepræsentation bibeholdes. Dette vil hindre, at udvidelsen får en negativ økonomisk
   indvirkning.
   3.        BEGRUNDELSE FOR KOMMISSIONENS FORSLAG
   På grundlag af de eksterne evaluatorers konklusioner, praksis i de senere år samt ovennævnte
   fælles udtalelse fra de tre bestyrelser foreslår Kommissionen at ændre instituttets
   grundforordning med henblik på at øge effektiviteten, herunder omkostningseffektiviteten.
   Der foreslås lignende ændringer for Cedefop og Arbejdsmiljøagenturet.
   De foreslåede ændringer vedrører hovedsageligt bestyrelsens styring og driftsmetoder.
   Bestyrelsens nationale trepartsstruktur anerkendes som et vigtigt element til resultaterne og
   bibeholdes derfor. Den nuværende opdeling i tre grupper, nemlig regerings-, arbejdsgiver- og
   arbejdstagerrepræsentanter, formaliseres ligesom udnævnelsen af en koordinator for hver
   enkelt gruppe.
   Kommissionen foreslår, at bestyrelsen i princippet skal mødes en gang om året og træffe alle
   strategiske beslutninger om det årlige arbejdsprogram og budgettet. Ændringen fra
   administrative til strategiske opgaver afspejles i ændringen af bestyrelsens betegnelse, der på
   engelsk ændres fra "Administrative Board" til "Governing Board". Denne ændring er dog
   uden betydning for den danske oversættelse.
   Derudover anerkendes det eksisterende forretningsudvalg formelt ved Kommissionens
   forslag, og samarbejdet mellem bestyrelsen og forretningsudvalget formaliseres. Det foreslås,
   at forretningsudvalget skal bestå af otte medlemmer, nemlig formanden og de tre
   næstformænd for bestyrelsen, de tre koordinatorer og yderligere en repræsentant for
   Kommissionen. Efter anvisning fra bestyrelsen vil forretningsudvalget have mandat til at
   træffe visse beslutninger på bestyrelsens vegne. Forretningsudvalget vil med det foreslåede
   antal medlemmer og den foreslåede sammensætning sikre effektivitet og afspejle de
   forskellige grupper, der er repræsenteret i bestyrelsen. Forretningsudvalget vil ikke have
   afstemninger, men træffe beslutninger med enighed.
   3
           EP A5-0079/2003 § 28 [Europa-Parlamentet] ”anser det af effektivitets- og omkostningsmæssige
           årsager for udelukket, at fællesskabsorganernes bestyrelser bliver udvidet yderligere i forbindelse med
           den forestående udvidelse af Den Europæiske Union; mener, at udvidelsen giver en god lejlighed til
           grundlæggende at revidere sammensætningen af og arbejdsmåden i disse som regel allerede i dag meget
           tungt arbejdende bestyrelser; opfordrer Kommissionen til senest den 31. juli 2003 at forelægge
           passende forslag til en ændring af forordningerne om oprettelse af disse organer [...].
DA                                                        5                                                        DA
 ---pagebreak---    Som for ekspertudvalget har de foreslåede bestemmelser til formål at sikre et struktureret og
   målrettet bidrag fra eksterne og uafhængige eksperter til instituttets arbejde i henhold til
   specifikke behov på de forskellige forskningsområder.
   Målet med de foreslåede bestemmelser om personalet er, at instituttets personale, som er ansat
   efter denne forordnings ikrafttræden, medtages i vedtægt for tjenestemænd og
   ansættelsesvilkår for øvrige ansatte4.
   4.        SUBSIDIARITET OG PROPOTIONALITET
   Instituttets opgaver består i på baggrund af praktisk erfaring at udvikle og uddybe
   overvejelser om forbedring af livsmiljøet og arbejdsvilkårene på mellemlang og lang sigt og
   at udpege de faktorer, der kan udvirke ændringer. Centret udarbejder data og analyser som
   baggrund og støtte for udformningen af EU's politik for forbedring af arbejds- og levevilkår. I
   den henseende opfylder fællesskabsorganet principperne om subsidiaritet og proportionalitet.
   5.        RETSGRUNDLAG
   Artikel 235 i Traktaten om oprettelse af Det Europæiske Fællesskab (nu artikel 308) var
   retsgrundlag for basisforordningen, og Kommissionen betragter derfor artikel 308 som
   retsgrundlaget for de foreslåede ændringer af denne forordning.
   6.        KOMMENTARER TIL ÆNDRINGSFORSLAGENE
             Artikel 1 i den foreslåede forordning:
             Artikel 3, stk. 2.
   Der er tilføjet en henvisning til behovet for hensigtsmæssigt samarbejde med
   Arbejdsmiljøagenturet. Dette er i tråd med nuværende praksis og en lignende bestemmelse i
   forordningen for Det Europæiske Arbejdsmiljøagentur. Begge organer arbejder på social- og
   arbejdsmarkedsområdet, selvom de har forskellige opgaver.
   En udvidelse af det nuværende samarbejde mellem disse to organer er allerede på
   tegnebrættet. I 2001 underskrev de to organer en hensigtserklæring, hvori der udstikkes
   retningslinjer for et effektivt samarbejde, som skal følge henstillingerne i den eksterne
   evaluering. I juni 2003 underskrev de en samarbejdsaftale, hvori der opregnes konkrete
   indsatsområder og aktiviteter. Ud fra Europa-Parlamentets og Det Europæiske Økonomiske
   og Sociale Udvalgs kommentarer på dette område, vurderer Kommissionen, at det er vigtigt at
   indføre en eksplicit henvisning til dette samarbejde i forordningen, og foreslår den samme
   henvisning i forslaget om ændring af forordningen for Det Europæiske Arbejdsmiljøagentur.
   4
            Vedtægten for tjenestemænd i De Europæiske Fællesskaber og ansættelsesvilkårene for de øvrige
            ansatte, som er gældende siden 5. marts 1968, som anført i artikel 2 og 3 i Rådets forordning (EØF;
            Euratom, EKSF) nr. 259/68 af 29. februar 1968 (EFT L 56 af 4.3.1968) og senere forordninger om
            ændring af førnævnte forordning.
DA                                                      6                                                       DA
 ---pagebreak---              Artikel 5:
   Forretningsudvalget anerkendes formelt. Desuden slettes henvisningen til ekspertudvalget, da
   dette udvalg ikke længere eksisterer i sin nuværende form.
             Artikel 6, stk. 1.
   Ændringerne af denne artikel, som er relevante for bestyrelsens sammensætning og
   driftsmetode, er i tråd med den eksterne evaluerings konklusioner og den fælles udtalelse,
   som blev forelagt for Kommissionen af bestyrelserne i Det Europæiske Institut til Forbedring
   af Livs- og Arbejdsvilkårene, Det Europæiske Arbejdsmiljøagentur og Det Europæiske
   Center for Udvikling af Erhvervsuddannelse.
   Den foreslåede ændring får ikke konsekvenser for bestyrelsens sammensætning;
   formuleringen giver dog mulighed for at bibeholde princippet om national
   trepartsrepræsentation for hver medlemsstat uden at foretage ændringer i denne artikel, når
   medlemsstaternes antal forøges.
             Artikel 6, stk. 2:
   Kønsaspektet indføres i bestyrelsens sammensætning via en bestemmelse, som er baseret på
   EF-traktatens artikel 3 om ligelig repræsentation af mænd og kvinder i instituttets bestyrelse.
   Desuden er der tilføjet et underafsnit, hvori det understreges, at listen over
   bestyrelsesmedlemmer skal offentliggøres i Den Europæiske Unions Tidende i
   informationsøjemed. Denne bestemmelse afspejler instituttets nuværende praksis, og er i tråd
   med EU's politik om gennemsigtighed og borgernes adgang til informationer.
             Artikel 6, stk. 4:
   Det fremgår klart, at formanden og næstformændene skal repræsentere samtlige grupper i
   bestyrelsen og Kommissionen. Dette forklarer, at den ene formand repræsenterer
   Kommissionen, som anført i bestemmelserne til instituttets forretningsorden. Desuden
   fastlægges formændenes mandatperiode til et år med mulighed for forlængelse, hvilket
   begrundes med behovet for kontinuitet, da bestyrelsen kun træder sammen en gang om året.
             Artikel 6, stk. 5:
   Antallet af møder reduceres til ét om året i stedet for to. Dette begrundes med bestyrelsens
   nye, mere strategiske rolle, og det store antal medlemmer. Om nødvendigt kan der indkaldes
   til supplerende møder efter anmodning fra mindst en tredjedel af bestyrelsesmedlemmerne.
             Artikel 6, stk. 7 – artikel 6, stk. 10:
   Grupperne og koordinatorerne for de europæiske arbejdsmarkedsparters organisationer, som
   allerede spiller en vigtig rolle ved forberedelsen af beslutninger, anerkendes formelt i stk. 7.
   Målet er at formalisere de tre grupper, der er repræsenteret i bestyrelsen, og deres måde at
   virke på. Der er i praksis tre forskellige grupper, nemlig repræsentanterne for henholdsvis de
   nationale regeringer, arbejdstagernes organisationer og arbejdsgivernes organisationer. De tre
   grupper fører hver for sig interne drøftelser før bestyrelsesmøderne, hvorefter resultaterne af
DA                                                   7                                              DA
 ---pagebreak---    disse drøftelser videreformidles på bestyrelsesmødet - uden at den enkelte dog fratages retten
   til at tage ordet på bestyrelsesmødet.
   I den sammenhæng er det vigtigt at nævne, at repræsentanterne for
   arbejdsmarkedsorganisationerne på EU-plan, som også deltager i bestyrelsesmøderne uden
   stemmeret, deltager aktivt i bestyrelsens arbejde, især ved at koordinere synspunkterne inden
   for de respektive grupper. I overensstemmelse med den fælles udtalelse fra de tre
   fællesskabsorganer om den fremtidige ledelse af deres bestyrelser foreslår man, at
   regeringsrepræsentanternes gruppe også udpeger en koordinator af hensyn til ligevægten
   mellem grupperne og for at gøre bestyrelsens arbejde mere effektivt.
   Det er Kommissionens opfattelse, at det vil være hensigtsmæssigt at formalisere denne
   organisationsstruktur principielt, da denne har bevist sin nytteværdi og har tilslutning fra
   deltagerne, og lade de driftsmæssige detaljer omfatte af en ny forretningsorden.
   Forretningsudvalgets ansvarsområder, sammensætning og drift er fastlagt i
   forretningsordenen uden henvisning til forordningen. I stk. 8 foreslås det at formalisere
   forretningsudvalgets rolle, eftersom det vil få tildelt flere ansvarsområder efter mandat fra
   bestyrelsen. Formuleringen afspejler den nuværende praksis i instituttet. Antallet af
   medlemmer (formanden og de tre næstformænd for bestyrelsen, de tre koordinatorer for de
   forskellige grupper samt endnu en repræsentant for Kommissionen) er tilstrækkeligt til, at der
   kan tages hensyn til de forskellige holdninger i bestyrelsen, samtidig med at drøftelserne
   forløber effektivt.
   I stk. 9 præciseres det, at bestyrelsen træffer beslutning om den årlige mødeplan for
   forretningsudvalget, mens der gives mulighed for at indkalde til ekstraordinære møder på
   foranledning af forretningsudvalgets medlemmer.
   I stk. 10 præciseres det, at forretningsudvalget skal behandle sager efter mandat fra
   bestyrelsen, og skal træffe sine beslutninger i enighed. Hvis der ikke kan opnås enighed, kan
   forretningsudvalget henvise sagen til bestyrelsen, som derefter træffer en beslutning. Dermed
   sikres den nødvendige åbenhed mellem bestyrelsen og forretningsudvalget, og
   forretningsudvalgets arbejde sker i overensstemmelse med bestyrelsens strategiske
   retningslinjer.
              Artikel 7, stk. 1:
   Henvisningen til høring af ekspertudvalget under udarbejdelsen af instituttets arbejdsprogram
   slettes, da udvalget erstattes af en ordning med ad hoc-bidrag fra eksterne eksperter til særlige
   emner, der har relation til arbejdsprogrammet.
              Artikel 7, stk. 4:
   Der tilføjes et nyt stk. 4, hvori forretningsudvalgets mandat præciseres. Dette skal ikke
   overlappe direktørens beføjelser, eller bestyrelsens særlige beføjelser vedrørende
   arbejdsprogrammet og instituttets budget.
              Artikel 9:
   Der er her tilføjet ændringer med det formål at fastslå, at direktørens opgaver overfor
   bestyrelsen også omfatter forretningsudvalget, hvor det er relevant.
DA                                                 8                                                 DA
 ---pagebreak---              Artikel 10:
   Denne artikel ændres, således at den afspejler de eksterne eksperters nye rolle og opgaver.
   Efter forslag fra direktøren træffer bestyrelsen de nødvendige foranstaltninger for at indhente
   bidrag fra uafhængige eksperter.
             Artikel 11:
   Da ekspertudvalget erstattes af en mere fleksible ordning for ekspertbidrag, slettes artikel 11
   om ekspertudvalgets rolle og funktionsmåde.
             Artikel 12, stk. 1:
   Henvisningen til ekspertudvalget i forbindelse med udarbejdelsen af instituttets
   arbejdsprogram er overflødig, da dette udvalg ikke længere eksisterer i sin nuværende form.
             Artikel 17:
   Instituttets nuværende særlige bestemmelser erstattes af standardbestemmelser for ansatte ved
   EF-agenturer for så vidt angår de forordninger og ordninger, der gælder for tjenestemænd og
   øvrige ansatte i De Europæiske Fællesskaber. EF-reglerne vil gælde for instituttets personale,
   som ansættes efter denne forordnings ikrafttræden. Som anført i artikel 2 (se nedenfor) vil de
   nuværende regler fortsat gælde for personale, der er ansat i henhold til disse regler.
   Desuden foreslås det, at alle henvisninger til "Administrative Board" erstattes med
   "Governing Board", som bedre afspejler bestyrelsens rolle. Denne ændring gælder ikke den
   danske tekst.
             Artikel 2 i den foreslåede forordning:
   I denne artikel fastslås det, at den nuværende personalevedtægt, Rådets forordning (EKSF,
   EØF, EURATOM) nr. 1860/76, fortsat vil gælde for personale på instituttet, som er ansat
   under denne forordning.
   7.        BUDGETSPECIFIKATIONER:
   De foreslåede ændringer vil ikke få nogen virkning på instituttets samlede budget, da der ikke
   iværksættes nyt arbejde. Derfor fremlægges forslaget uden finansieringsoversigt.
DA                                                  9                                              DA
 ---pagebreak---                                                             2004/0026 (CNS)
                                                Forslag til
                                      RÅDETS FORORDNING
      om ændring af forordning (EØF) nr. 1365/75 om oprettelse af et europæisk institut til
                               forbedring af livs- og arbejdsvilkårene
   RÅDET FOR DEN EUROPÆISKE UNION HAR
   under henvisning til traktaten om oprettelse af Det Europæiske Fællesskab, særlig artikel 308,
   under henvisning til forslag fra Kommissionen5,
   under henvisning til udtalelse fra Europa-Parlamentet6,
   under henvisning til udtalelse fra Det Europæiske Økonomiske og Sociale Udvalg7,
   under henvisning til udtalelse fra Regionsudvalget8, og
   ud fra følgende betragtninger:
   (1)     Rådets forordning (EØF) nr. 1365/75 om oprettelse af et europæisk institut til
           forbedring af livs- og arbejdsvilkårene9, indeholder bestemmelser om instituttets
           organisation og i særdeleshed om dets bestyrelse. Disse bestemmelser er blevet ændret
           adskillige gange som følge af de nye medlemsstaternes tiltrædelse, og der er tilføjet
           nye medlemmer til bestyrelsen.
   (2)     Den eksterne evaluering af Det Europæiske Institut til Forbedring af Livs- og
           Arbejdsvilkårene (herefter benævnt ”instituttet”), som blev gennemført i 2001,
           understreger behovet for at tilpasse bestemmelserne i forordning (EØF) nr. 1365/75
           for at opretholde instituttets og dets forvaltningsstrukturers effektivitet, hvilket
           omfatter en ændring af bestemmelserne vedrørende ekspertudvalget.
   (3)     Europa-Parlamentet har anmodet Kommissionen om at revidere sammensætningen af
           og arbejdsmåden i organernes bestyrelser og at forelægge passende forslag10.
   5
           EUT C af , s. .
   6
           EUT C af , s. .
   7
           EUT C af , s. .
   8
           EUT C af , s. .
   9
           EFT L 139 af 30.5.1975, s. 1, senest ændret ved forordning (EF) nr. 1649/2003 (EUT L 245 af
           29.9.2003, s. 25).
   10
           EP A5-0079/2003, punkt 28.
DA                                                  10                                                 DA
 ---pagebreak---    (4)  Bestyrelserne for instituttet, Det Europæiske Arbejdsmiljøagentur og Det Europæiske
        Center for Udvikling af Erhvervsuddannelse har fremlagt en fælles udtalelse for
        Kommissionen om, hvordan disse bestyrelser skal styres og fungere i fremtiden.
   (5)  Trepartsstyringen i instituttet, Det Europæiske Arbejdsmiljøagentur og Det
        Europæiske Center for Udvikling af Erhvervsuddannelse, hvori regeringerne,
        arbejdsgivernes organisationer og arbejdstagernes organisationer er repræsenteret, er
        en vigtig forudsætning for disse organers resultater.
   (6)  Arbejdsmarkedsparternes deltagelse i styringen af disse tre fællesskabsorganer skaber
        en særegenhed, der gør det nødvendigt for dem at virke i henhold til fælles regler.
   (7)  Bestyrelsens opdeling i tre grupper med repræsentanter fra regeringer, arbejdsgivere
        og arbejdstagere samt udnævnelsen af en koordinator for arbejdsgivernes og
        arbejdstagernes grupper har vist sig at være af væsentlig betydning. Denne ordning bør
        derfor formaliseres og udvides til gruppen af regeringsrepræsentanter.
   (8)  Bibeholdelse af systemet med national trepartsrepræsentation fra hver medlemsstat
        sikrer, at alle nøgleaktører inddrages, samtidig med at der tages hensyn til de
        forskelligartede interesser og indfaldsvinkler, som social- og arbejdsmarkedsområdet
        er kendetegnet ved.
   (9)  Det er nødvendigt at få fastlagt, hvilke følger den forestående udvidelse af EU kan
        forventes at få for instituttet i praksis. Bestyrelsens sammensætning og drift bør
        tilpasses for at tage hensyn til nye medlemsstaters tiltrædelse.
   (10) Forretningsudvalget, som er beskrevet i bestyrelsens forretningsorden, skal styrkes
        med henblik på at sikre kontinuitet i instituttets virke og en effektiv beslutningsproces.
        Forretningsudvalgets sammensætning bør fortsat afspejle bestyrelsens trepartsstruktur.
   (11) I overensstemmelse med traktatens artikel 3 skal Fællesskabet i alle sine aktiviteter
        tilstræbe at fjerne uligheder og fremme ligestilling mellem mænd og kvinder. Der må
        derfor indføjes bestemmelser, hvorved der tilstræbes en afbalanceret repræsentation af
        mænd og kvinder i sammensætningen af bestyrelsen.
   (12) Det bør være muligt for bestyrelsen at indhente formelle bidrag fra uafhængige
        eksperter i et begrænset tidsrum, afhængigt af de særlige behov i forbindelse med
        gennemførelsen af arbejdsprogrammet.
   (13) Instituttet har som det eneste EF-agentur sin egen personalevedtægt. Da reformen af
        personalevedtægten for De Europæiske Fællesskaber efter planen træder i kraft i 2004,
        vil det være passende at afbøde denne situation og tilpasse bestemmelserne i
        instituttets personalevedtægt. Rådets forordning (EKSF, EØF, EURATOM)
        nr. 1860/76 om fastsættelse af vilkårene for personalet ved Det Europæiske Institut til
        Forbedring af Livs- og Arbejdsvilkårene11 vil fortsat finde anvendelse for instituttets
        personale, som blev ansat, mens denne forordning var gældende.
   (14) Forordning (EØF) nr. 1365/75 bør derfor ændres i overensstemmelse hermed.
   11
        EFT L 214 af 6.8.1976, s. 24
DA                                              11                                                 DA
 ---pagebreak---    (15)    Traktaten indeholder ikke anden hjemmel end artikel 308 til vedtagelsen af denne
           forordning -
   UDSTEDT FØLGENDE FORORDNING:
                                                  Artikel 1
   I forordning (EØF) nr. 1365/75 foretages følgende ændringer:
   (1)       Artikel 3, stk. 2, affattes således:
   ”2. Instituttet samarbejder så snært som muligt med de specialiserede institutter og organer,
   som findes i medlemsstaterne og på internationalt plan. Instituttet skal især sikre relevant
   samarbejde med Det Europæiske Arbejdsmiljøagentur, dog under hensyntagen til instituttets
   egne mål.”
   (2)       Artikel 5 affattes således:
                                                  ”Artikel 5
   Instituttet består af:
             a) en bestyrelse
             b) et forretningsudvalg
             c) en direktør og en vicedirektør. “
   (3)       Artikel 6 affattes således:
                                                  "Artikel 6
             1. Bestyrelsen består af:
             a) et medlem fra hver medlemsstat, som repræsenterer regeringen
             b) et medlem fra hver medlemsstat, som repræsenterer arbejdsgivernes
             organisationer
             c) et medlem fra hver medlemsstat, som repræsenterer arbejdstagernes organisationer
             d) tre medlemmer, som repræsenterer Kommissionen.
             2.     De under stk. 1, a), b) og c) nævnte medlemmer udnævnes af Rådet, således at
             der for hver medlemsstat udnævnes et medlem for hver af de nævnte kategorier.
             Rådet udnævner samtidig, og på samme betingelser som det ordinære medlem, en
             suppleant, som kun deltager i bestyrelsesmøderne, hvis det ordinære medlem er
             fraværende.
             Kommissionens medlemmer og suppleanter udnævnes af denne.
DA                                                   12                                          DA
 ---pagebreak---        Medlemsstaterne samt arbejdsgivernes og arbejdstagernes organisationer skal ved
       udarbejdelsen af de lister over kandidater, som de forelægger for Rådet, tilstræbe en
       ligelig repræsentation af mænd og kvinder i bestyrelsen.
       Rådet offentliggør listen over bestyrelsesmedlemmer i Den Europæiske Unions
       Tidende.
       3. Bestyrelsesmedlemmernes mandatperiode løber i tre år. Genudnævnelse kan finde
       sted.
       Ved mandatets udløb eller ved fratræden fortsætter medlemmerne med at udføre
       deres opgaver, indtil deres mandat fornys eller de erstattes af andre.
       4. Bestyrelsen udpeger blandt medlemmerne af de tre i stk. 7 omtalte grupper og
       Kommissionens repræsentanter sin formand og tre næstformænd for en et-årsperiode;
       genudnævnelse kan finde sted.
       5. Formanden indkalder bestyrelsen en gang om året. Formanden indkalder til
       yderligere møder efter anmodning fra mindst en tredjedel af medlemmerne af
       bestyrelsen.
       6. Bestyrelsens beslutninger træffes med absolut flertal blandt medlemmerne.
       7. Regeringsrepræsentanterne, arbejdstagernes organisationer og arbejdsgivernes
       organisationer danner hver en gruppe internt i bestyrelsen. Hver gruppe udpeger en
       koordinator. Koordinatorerne for arbejdstagernes og arbejdsgivernes grupper bør
       være repræsentanter for deres respektive organisationer på europæisk niveau, og
       deltager i bestyrelsens møder, dog uden stemmeret.
       8. Bestyrelsen nedsætter et forretningsudvalg. Forretningsudvalget består af
       formanden og de tre næstformænd for bestyrelsen, en koordinator for hver gruppe, jf.
       stk. 7, samt endnu en repræsentant for Kommissionen.
       9. Den årlige mødeplan for forretningsudvalget skal godkendes af bestyrelsen.
       Formanden indkalder til yderligere møder efter anmodning fra dets medlemmer.
       10. Forretningsudvalget træffer sine beslutninger i enighed. Hvis der ikke kan opnås
       enighed, henvises sagen fra forretningsudvalget til bestyrelsen, som derefter træffer
       en beslutning.”
   (4) Artikel 7 ændres således:
       a) Stk. 1 affattes således:
       "1. Bestyrelsen leder instituttet, og fastlægger dets almindelige retningslinjer. På
       grundlag af et udkast forelagt af direktøren vedtager bestyrelsen arbejdsprogrammet i
       forståelse med Kommissionen.”
       b) Følgende indsættes som stk. 4:
       “4. Uden at dette berører direktørens ansvar, jf. artikel 8 og 9, skal
       forretningsudvalget efter mandat fra bestyrelsen træffe alle nødvendige dispositioner
DA                                           13                                              DA
 ---pagebreak---            vedrørende ledelsen af instituttet mellem bestyrelsens møder, dog ikke om de i
           artikel 12 og 15 omhandlede dispositioner.”
   (5)     Artikel 9 og 10 affattes således:
           "Artikel 9
           1. Direktøren er ansvarlig for ledelsen af instituttet, og skal gennemføre bestyrelsens
           og forretningsudvalgets beslutninger. Direktøren er instituttets juridiske
           repræsentant.
           2. Uanset artikel 8, stk. 1, udøver direktøren de i artikel 17, stk. 1, omtalte beføjelser.
           3. Direktøren forbereder arbejdet i bestyrelsen og forretningsudvalget. Han, vice-
           direktøren eller begge deltager i bestyrelsens og forretningsudvalgets møder.
           4. Direktøren aflægger beretning til bestyrelsen om instituttets ledelse.
           Artikel 10
           Bestyrelsen har mulighed for at indhente udtalelser fra uafhængige eksperter om
           særlige emner i forbindelse med gennemførelsen af det årlige arbejdsprogram efter
           forslag fra direktøren.”
   (6)     Artikel 11 udgår.
   (7)     Artikel 12, stk. 1, andet afsnit affattes således:
           ”Ved fastlæggelsen af programmet tager direktøren hensyn til udtalelser fra
           fællesskabsinstitutionerne og fra Det Europæiske Økonomiske og Sociale Udvalg.”
   (8)     Artikel 17 affattes således:
           "Artikel 17
           1. Instituttets personale, som ansættes efter [datoen for denne forordnings
           ikrafttræden], omfattes af vedtægten for tjenestemænd ved De Europæiske
           Fællesskaber eller af ansættelsesvilkårene for de øvrige ansatte ved De Europæiske
           Fællesskaber. Over for sit personale udøver instituttet de beføjelser, der tilkommer
           ansættelsesmyndigheden eller den ordregivende myndighed, hvor dette er relevant.
           2. Bestyrelsen vedtager i               forståelse   med      Kommissionen        passende
           gennemførelsesbestemmelser.”
   (9)     ”Administrative Board” og "Management Board" erstattes overalt i artiklerne med
           "Governing Board". Denne ændring gælder ikke den danske tekst.
                                                Artikel 2
   Rådets forordning (EKSF, EØF, EURATOM) nr. 1860/76 vil fortsat finde anvendelse for
   personale ved Det Europæiske Institut til Forbedring af Livs- og Arbejdsvilkårene, som blev
   ansat under denne forordning.
DA                                                 14                                                  DA
 ---pagebreak---                                              Artikel 3
   Denne forordning træder i kraft på tyvendedagen efter offentliggørelsen i Den Europæiske
   Unions Tidende.
   Denne forordning er bindende i alle enkeltheder og gælder umiddelbart i hver medlemsstat.
   Udfærdiget i Bruxelles, den […].
                                              På Rådets vegne
                                              Formand
DA                                              15                                           DA